b'\n_START_ARTICLE_\nGTS Central Europe\n_START_PARAGRAPH_\nGTS Central Europe (GTSCE) este o companie de telecomunica\xc8\x9bii din Europa._NEWLINE_Este unul dintre cei mai importan\xc8\x9bi operatori alternativi de servicii de telecomunica\xc8\x9bii din Europa Central\xc4\x83, cu opera\xc8\x9biuni \xc3\xaen Rom\xc3\xa2nia (GTS Telecom), Republica Ceh\xc4\x83, Polonia, Ungaria (GTS Datanet), Slovacia (GTS Nextra), Ucraina, Letonia, Bulgaria, Croa\xc8\x9bia \xc8\x99i Serbia._NEWLINE_Compania furnizeaz\xc4\x83 pentru segmentul de business solu\xc8\x9bii de transport, comunica\xc8\x9bii de date, servicii internet, solu\xc8\x9bii de voce \xc8\x99i hosting.\n_START_SECTION_\nIstoric\n_START_PARAGRAPH_\n\xc3\x8en 1993 se \xc3\xaenfiin\xc8\x9ba primul ISP Comercial din Rom\xc3\xa2nia - Eunet, cump\xc4\x83rat de grupul KPNQWEST, o companie controlat\xc4\x83 de operatorul american Qwest Communication \xc8\x99i de KPN Holding. Ulterior KPN QWEST achizi\xc8\x9bioneaz\xc4\x83 furnizorul de telecom GTS Telecom \xc8\x99i \xc3\xael intregreaz\xc4\x83 \xc3\xaen re\xc8\x9beaua sa. \xc3\x8en aproximativ 8 luni de la achizi\xc8\x9bie grupul KPN QWEST intra \xc3\xaen faliment. Opera\xc8\x9biunile din Europa Central\xc4\x83 \xc8\x99i de Est intr\xc4\x83 sub controlul grupului Menatep care, neav\xc3\xa2nd dreptul legal s\xc4\x83 foloseasc\xc4\x83 brandul KPN QWEST, preia denumirea de GTS Central Europe, brand care r\xc4\x83m\xc4\x83sese \xc3\xaen activele companiei._NEWLINE_\xc3\x8en august 2002, compania rus\xc4\x83 Antel Holdings Ltd, subsidiar\xc4\x83 a grupului Menatep, a preluat integral capitalul societ\xc4\x83\xc8\x9bii GTS Central Europe Holdings BV._NEWLINE_\xc3\x8en anul 2005, GTS Central Europe a cump\xc4\x83rat \xc3\xaen Republica Ceh\xc4\x83 companiile Contractel \xc8\x99i Telenor Networks, care aveau opera\xc8\x9biuni \xc8\x99i \xc3\xaen Slovacia._NEWLINE_\xc3\x8en mai 2008, compania a fost preluat\xc4\x83 integral de un consor\xc8\x9biu format din fonduri private de investi\xc8\x9bii, condus de Columbia Capital \xc8\x99i M/C Venture Partners, din Statele Unite._NEWLINE_Alte fonduri de investi\xc8\x9bii participante la tranzac\xc8\x9bie au fost Innova Capital, specializat \xc3\xaen regiunea Europei Centrale, precum \xc8\x99i HarbourVest Partners, Oak Investment Partners \xc8\x99i Bessemer Venture Partners._NEWLINE_\xc3\x8en anul 2010, GTS a cump\xc4\x83rat operatorul Datek din Rom\xc3\xa2nia, precum \xc8\x99i operatorul Dial Telecom din Slovacia._NEWLINE_\xc3\x8en ianuarie 2011, GTS a achizi\xc8\x9bionat firma Sitel Data Center, operatorul celui mai mare nod de Internet independent din Cehia._NEWLINE_Sitel Data Center, cu cifra de afaceri estimat\xc4\x83 la 6,3 milioane euro \xc3\xaen 2010, g\xc4\x83zduie\xc8\x99te cel mai mare punct de peering din Europa Central\xc4\x83 \xc8\x99i de Est.'